Haus Labs
Haus Labs eftir Lady Gaga (eða einfaldlega Haus Labs; áður þekkt sem Haus Laboratories) er bandarískt vegan og grimmdarlaust snyrtivörumerki stofnað af Lady Gaga. Fyrirtækið og vörulínan voru sett á markað 17. september 2019 og þetta var fyrsta stóra snyrtivörulínan sem var sett á markað eingöngu á Amazon, og vörulínan var fáanleg í níu löndum, þar á meðal í Frakklandi, Þýskalandi, Japan, Bretlandi og Bandaríkjunum. Haus Labs var svo endurútgefið 9. júní 2022 og var þá selt í verslunum Sephora. Fyrirtækið auglýsir vörur sínar sem „ofurhlaðinn hreinan listrænan farða sem er knúinn áfram af nýsköpun“.

Haus Laboratories var upphaflega stofnað árið 2012 sem vörumerki fyrir ilmvatn, í tengslum við Coty Inc. sem er bandarískt fjölþjóðlegt snyrtivörurfyrirtæki og var stofnað árið 1904 og er þekkt fyrir að eiga nokkur vörumerki. Fyrsta ilmvatn þeirra, Fame, kom út sama ár, en annað ilmvatnið, Eau de Gaga, kom út árið 2014.

Saga

Bakgrunnur 
Á árunum 2012 til 2014 gaf Gaga út tvö ilmvötn, Fame og Eau de Gaga, í gegnum Haus Laboratories í samstarfi við Coty, Inc.

Í febrúar 2018 sótti Gaga um vörumerkin „Haus Beauty“ og „Haus Labs“ í gegnum fyrirtækið sitt Ate My Heart Inc. Þá, 

Í kjölfarið á Met Gala hátíðinni í maí 2019 fóru aðdáendur hennar að gruna að farðinn sem hún var með á hátíðinni væri sýnishorn á því sem væri á leiðinni. Auk þess hafði hún notað myllumerkið #HausBeauty á nokkrum færslum á Instagram. Haus Laboratories er fyrsta vörumerki Gaga sem einstaklingur. Hún hafði áður unnið með MAC Cosmetics í markaðsherferð árið 2011 fyrir Viva Glam varalitinn í myndbandi sem Nick Knight leikstýrði.
 Vörumerkið er innblásið af fyrstu dögum Gaga sem tónlistarmaður í Manhattan og það ber þann anda að fagna því sem gerir fólk einstakt og að tjá það í gegnum djarfan farða og líkamslist, sanngildi og inngildingu. Ákvörðunin um að selja farðann á Amazon var byggð á boðskap Haus Labs um sjálfsviðurkenningu og sjálfstrausti. Gaga sagði í viðtali við The Business of Fashion tímaritið að samstarfið við Amazon kom til vegna þess að þau voru eini söluaðilinn sem vildi leyfa henni að markaðssetja snyrtivörumekri með þessum meginreglum og sagði að án þess að mega bera boðskap um sjálfsviðurkeningu væri samningur ekki í boði.

Teymið sem Gaga safnaði saman fyrir vörumerkið samanstendur af 15 einstaklingum. Meðal þeirra eru fyrrverandi starfsmenn frá Milk Makeup og Benefit Cosmetics, sem er í eigu LVMH. Sarah Tanno, förðunarfræðingur Gaga, starfar sem alþjóðlegur liststjóri vörumerkisins og Ben Jones, fyrrverandi framkvæmdastjóri The Honest Copmany og Zynga er framkvæmdastjóri Haus Labs. Vörumerkið hefur einnig fengið stuðning frá Lightspeed Venture Partners, sem er fjárfestir í fyrirtækjum eins og Goop og Stitch Fix.

Útgáfa fegurðarlínu (2019-2022) 
Þann 15. júlí 2019 gátu meðlimir Amazon Prime forpantað fyrstu vörur Haus Labs. Einnig var hægt að forpanta í gegnum vefsíðu fyrirtækisins hauslabs.com. Vörurnar komu á markað í september. 

Þann 16. september 2019 hélt Gaga útgáfuveislu í Santa Monica, sem kallaðist „Haus Party“, fyrir vörurnar og 500 gestir mættu. Í ræðu sinni sagði hún „við erum ekki bara að gefa út farða. Þetta er glæsileg árás á heiminn til að gera hann viðurkennandi, auðmjúkan, hugrakkan og umfram allt valdefldan til að vera góðhjartaður. Það skiptir ekki máli hvernig þú skilgreinir þig, öll eru velkomin hjá Haus Laboratories“. 

Vörurnar voru gerðar fáanlegar samtímis á Amazon í níu löndum, þar á meðal í Bandaríkjunum, Frakklandi og Þýskalandi, en viðskiptavinir í öðrum löndum gátu pantað frá vefverslun vörumerkisins, á hauslabs.com. Fyrstu vörurnar voru m.a. varablýantur, varagloss og liquid-to-powder glitrandi augnskuggi.

Vörumerkjabreyting (2022-nú) 
Þann 9. júní 2022 var Haus labs endurnefnt frá Haus Laboratories yfir í Haus Labs by Lady Gaga samhliða herferð um vörumerkjabreytingu sem fólst meðal annars í því að Sephora varð smásöluaðili fyrir vörurnar í staðinn fyrir Amazon. Fyrstu vörurnar undir nýja nafinu voru gerðar fáanlegar í völdum verslunum með áætlanir um að koma í yfir 500 verslanir í Bandaríkjunum og Kanada um haustið. Samkvæmt Gaga voru 2.700 „óhrein“ innihaldsefni fjarlægð í vörumerkjabreytingunni, og var þeim skipt út fyrir gagnleg innihaldsefni eins og hýalúrónsýra og vegan kollagen.

Í nóvember 2022 sem hluti af endurútgáfuherferð þeirra var tilkynnt um Nicole Sokol sem varaformann fyrirtækisins. Sokol var skipaður til að einbeita sér að vöruáætlun, vöruþróun, vöruflutningi og vöruhönnun.

Viðskipti

Markaðssetning 
Þann 9. júlí 2019 birtist einnar mínútu langt myndband frá vörumerkinu sem var titlað „Our Haus. Your Rules.“ og var það upphaf markaðsetningarinnar. Myndbandinu var leikstýrt af Daniel Sannwals og í því hvatti Gaga fólk til að fagna því sem gerir það einstakt og að tjá það í gegnum djarfa förðun.

„Babylon“ (Haus Labs útgáfa) var lagið sem var notað í undirspil á myndbandinu. Lagið var síðar gefið út á endurhljóðblöndunar-plötunni Dawn of Cromatica þann 3. september 2021. Gaga sá um upptökustjórn lagsins ásamt Bloodpop og Tchami. 

Í kynningu á fyrsta hluta Cosmic Love Holiday Collection gaf Haus Labs út myndband með Gaga ásamt öðrum fyrirsætum með nýju vörurnar á sér. 

Þann 18. maí 2020 gaf vörumerkið út myndband af Gaga, Alaska Thunderfuck og Aquaria, þáttakendum úr RuPaul's Drag Race þáttunum, og YouTube stjörnunum Aaliyah Jay og Partick Starrr og fleirum þar sem þau mæmuðu við lagið „Stupid Love“ til að kynna nýja augnskuggapallettu undir sama nafni. 

Þann 31. júlí 2020 kom út myndband með Gaga þar sem hún auglýsti augnblýantinn Eye-Dentify.

Sölutölur 
Samkvæmt tiskutímaritinu WWD var Haus Labs þriðja söluhæsta snyrtivörumerki í eigu frægrar manneskju árið 2020, með tekjur yfir 141,7 milljónir bandaríkjadala, á eftir Kylie Cosmetics, næsthæst, og Fenty Beauty, söluhæsta vörumerkið í þeim flokki.

Verðlaun 
Haus Laboratories vann verðlaunin fyrir besta nýja vörumerkið á Allure Readers' Choice Awards árið 2020, en Edge Precision Brow Pencil frá fyrirtækinu vann verðlaun fyrir besta augabrúnablýant í flokknum Best Eye Makeup Products of 2021 á árlegu Best of Beauty-verðlaununum.

Góðgerðarstarf 
Haus Laboratories gekk til liðs við Born This Way Foundation, sem eru góðgerðarsamtök sem voru stofnuð árið 2012 af Gaga og móður hennar til að auka vitund um geðheilsu, þar sem að framlög upp á einn dollara af hverri greiddri færslu á vefsíðu Haus Labs rynni til samtakanna. Sama upphæð, einn dollari, af hverjum kaupum á Love for Sale augnskuggapallettunni myndi renna til góðgerðarsamtaka Tony Bennetts, Exploring the Arts sem var stofnuð árið 1999.

Heimildir

Tilvísanir 

Lady Gaga
Snyrtivörur
Stofnað 2019